**PREKIŲ TIEKIMO-PARDAVIMO SUTARTIES**

**BENDROSIOS SĄLYGOS (BS)**

1. **SUTARTIES SĄVOKOS**
	1. **Europos elektroninių sąskaitų faktūrų standartas** - elektroninių sąskaitų faktūrų standartas, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19).
	2. **Pasiūlymas** –Tiekėjo raštu pateikiamų dokumentų ir duomenų visuma ar žodžiu pateiktas siūlymas tiekti prekes, teikti paslaugas ar atlikti darbus pagal Užsakovo pirkimo dokumentuose nustatytas sąlygas.
	3. **Pirkimas** – Užsakovo organizuotas viešasis pirkimas, siekiant sudaryti Prekių tiekimo sutartį.
	4. **Pirkimo dokumentai** – Užsakovo vykdyto viešojo pirkimo dokumentai kaip jie suprantami pagal VPĮ .
	5. **Prekės** – Sutarties SS nurodytos Prekės, taip pat Sutartyje numatytas tam tikrų Paslaugų suteikimas, Prekių įdiegimas ar kt.
	6. **Prekių trūkumai** – Prekių perdavimo - priėmimo metu ir (ar) Prekių kokybės garantijos galiojimo metu Užsakovo ir (ar) trečiųjų šalių nustatyti Prekių kokybės neatitikimai Pirkimo dokumentų ir (ar) teisės aktų reikalavimams, paslėpti defektai, klaidos, veiklos sutrikimai ar pan., dėl kurių Prekių rezultato nebūtų galima naudoti tam tikslui, kuriam Užsakovas jas (Prekes) ketino naudoti arba dėl kurių Prekių naudingumas sumažėtų taip, kad Užsakovas, apie tuos trūkumus žinodamas, arba apskritai nebūtų Prekių pirkęs arba nebūtų už Prekes mokėjęs tokio dydžio kainos.
	7. **PVM –** Pridėtinės vertės mokestis.
	8. **Subtiekėjas** – Tiekėjo pasitelktas juridinis arba fizinis asmuo, kuris pagal galiojantį tarpusavio sandorį su Tiekėju, Tiekėjo pasitelkiamas tiekti Prekes ar tam tikras konkrečias su Prekių tiekimu susijusias funkcijas.
	9. **Sutarties BS** – šis dokumentas, kuris yra sudėtinė ir neatskiriama Sutarties dalis, nustatanti standartines Sutarties nuostatas bei standartines Užsakovo ir Tiekėjo teises, pareigas bei atsakomybę.
	10. **Sutarties kaina** – Sutarties SS nurodyta bendra visų šios Sutarties galiojimo laikotarpiu tiekiamų Prekių kaina be PVM.
	11. **Sutarties SS** – Sutarties specialioji dalis, kurioje aptariamas Sutarties objektas, Prekių apimtis ir kaina bei įkainiai (jei taikomi), Prekių tiekimo terminai bei kitos Šalių sutartos sąlygos.
	12. **Sutartis** – ši Sutartis.
	13. **Šalis** – Užsakovas arba Tiekėjas, kiekvienas atskirai. **Šalys** – Užsakovas ir Tiekėjas abu kartu.
	14. **Techninė specifikacija** – techninė specifikacija kaip ji suprantama pagal VPĮ.
	15. **Teisės aktai** – reiškia Lietuvos Respublikos teisės aktus ir tarptautines sutartis, Europos Sąjungos teisės aktus ar bet kokios trečiosios šalies viešosios valdžios individualaus ar norminio pobūdžio potvarkius, kurie, nepriklausomai nuo jų teisinės galios ir (arba) jurisdikcijos, saisto bet kurią Šalį ir (ar) turi įtakos šios Sutarties vykdymui bei Užsakovo vidaus teisės aktus, su kuriais Tiekėjas buvo supažindintas.
	16. **Tiekėjas** – asmuo ar asmenų grupė, nurodytas (-a) šios Sutarties SS, tiekiantis (-i) Sutartyje nurodytas Prekes Užsakovui.
	17. **Trečioji šalis** – bet kuris kitas fizinis arba juridinis asmuo, kuris nėra šios Sutarties Šalis.
	18. **Užsakovas** – SĮ „Susisiekimo paslaugos“.
	19. **VPĮ –** Lietuvos Respublikos viešųjų pirkimų įstatymas (aktuali redakcija).
	20. Visos šioje Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė.
2. **KAINA IR ATSISKAITYMO TVARKA**
	1. Sutarčiai taikomas kainodaros būdas, Sutarties kaina ir įkainiai (jei taikoma) pateikiami Sutarties SS.
	2. Sutarties kaina (ar įkainiai, jei jie taikomi) yra fiksuota, remiantis Tiekėjo pasiūlymu, ir nebus perskaičiuojama pagal bendrą kainų lygio kitimą ar dėl kitų priežasčių. Į kainą įskaičiuojami visi mokesčiai, tiesiogines ir netiesiogines išlaidas, susijusios su tiekiamomis Prekėmis. Sutarties kaina (ar įkainiai, jei jie taikomi) negali būti keičiama, išskyrus jei toks keitimas aiškiai nustatytas su peržiūros procedūra Sutartyje ir (ar) kaina mažinama rašytiniu Šalių susitarimu. Jei nustatyta fiksuoto įkainio su peržiūra kainodara, tai Prekių neišpirkimas visai Sutarties kainai (kiekiui) nelaikomas Sutarties kainos mažinimu. Fiksuotos kainos kainodaros atveju, Užsakovas dėl nenumatytų aplinkybių, nurodytų žemiau šiame punkte, siekdamas racionalaus lėšų naudojimo tikslo, turi teisę atsisakyti dalies Prekių ar sumažinti Prekių apimtis. Tokiu atveju Sutarties Šalys turi suderinti netiektinų Prekių kiekį ir vertę ir atitinkama apimtimi sumažinti Sutarties kainą, toks keitimas yra įforminamas raštišku šalių susitarimu. Nenumatytos aplinkybės, kurios paaiškėja jau pradėjus vykdyti Sutartį: sumažėjęs Prekių poreikis, sumažintas finansavimas, ikiteismine ar teismine tvarka vykstantys ginčai, su Sutarties vykdymu susijusių teisės aktų nuostatų pasikeitimas. Toks atsisakymas/mažinimas nesuteikia teisės reikalauti iš Užsakovo nuostolių atlyginimo. Tiekėjas prisiima visą riziką dėl to, kad ne nuo Užsakovo priklausančių aplinkybių padidės su Sutarties vykdymu susijusios išlaidos ir Tiekėjui Sutarties vykdymas taps sudėtingesnis (Tiekėjui padidės įsipareigojimų vykdymo kaina). Įsipareigojimų vykdymo kainos padidėjimas nesuteikia Tiekėjui teisės sustabdyti Sutarties vykdymo ar atsisakyti Sutarties šiuo pagrindu. Tai būtų laikoma Sutarties esminiu pažeidimu iš Tiekėjo pusės.
	3. Pasikeitus PVM tarifo dydžiui, kainoje (įkainyje) esantis PVM tarifas nepatiektoms Prekėms keičiamas (mažinamas ar didinamas) pagal Lietuvos Respublikos teisės aktus. Kainoje (įkainyje) esantis PVM tarifas perskaičiuojamas per 5 (penkias) darbo dienas nuo Lietuvos Respublikos pridėtinės vertės mokesčio įstatymo pakeitimo įsigaliojimo dienos. Perskaičiuotas PVM tarifas taikomas apmokant už po perskaičiavimo patiektas Prekes. Ši nuostata taikoma tuomet, jei PVM tarifas keičiasi (didėja arba mažėja) dėl teisės aktų pasikeitimo ir netaikoma, kai PVM tarifas didėja ar atsiranda pareiga jį mokėti dėl nuo Tiekėjo priklausančių aplinkybių, pavyzdžiui, pasikeičia jo veikla, jis tampa PVM mokėtoju ir pan. – tokius galimus pokyčius Tiekėjas turi įvertinti teikdamas Pasiūlymą ir tokiu atveju kaina (įkainis) su PVM nebus keičiama. Pasikeitus kitiems mokesčiams kaina (įkainis) nebus perskaičiuojama.
	4. Tiekėjas išrašo Užsakovui PVM sąskaitą faktūrą ar sąskaitą-faktūrą, jei Tiekėjas nėra PVM mokėtojas, (toliau – Sąskaita faktūra) ne vėliau kaip per 1 (vieną) kalendorinę dieną nuo Prekių perdavimo ir priėmimo akto pasirašymo. Sąskaitoje faktūroje Tiekėjas privalomai turi nurodyti Sutarties numerį, atsiskaitymo terminą ir kitus privalomus rekvizitus. Užsakovas turi teisę sustabdyti atsiskaitymą, jeigu Sąskaitoje faktūroje nurodyta neteisinga kaina, nenurodytas Sutarties numeris, data ir (ar) apmokėjimo terminas, kol Sąskaitos faktūros netikslumai bus ištaisyti. Užsakovas informuoja Tiekėją apie esančius netikslumus. Tiekėjas, ištaisęs netikslumus, pateikia Užsakovui tikslią (tinkamą) Sąskaitą faktūrą.
	5. 1.1. Vykdant Sutartį, Sąskaitos faktūros (išskyrus išankstines sąskaitas, jei jos taikomos) teikiamos tik elektroniniu būdu. Elektroninės sąskaitos faktūros, atitinkančios Europos elektroninių sąskaitų faktūrų standartą, teikiamos Prekių tiekėjo pasirinktomis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis informacinės sistemos SABIS priemonėmis. Užsakovas elektronines sąskaitas - faktūras priima ir apdoroja naudodamasis informacinės sistemos SABIS priemonėmis, išskyrus VPĮ 22 straipsnio 12 dalyje nustatytus atvejus. Šiame punkte elektroninė sąskaita faktūra suprantama kaip sąskaita faktūra, išrašyta, perduota ir gauta tokiu elektroniniu formatu, kuris sudaro galimybę ją apdoroti automatiniu ir elektroniniu būdu. Kartu su Sąskaita faktūra turi būti pateiktas abiejų šalių pasirašytas Prekių priėmimo-perdavimo aktas.
	6. Jei kitoks terminas nenustatytas Sutarties SS, Sąskaitos-faktūros apmokėjimo terminas - 30 (trisdešimt) kalendorinių dienų nuo tinkamos Sąskaitos-faktūros gavimo (nustatytu būdu) dienos. Jei tai nustatyta Sutarties SS, gali būti taikomas ilgesnio apmokėjimo laikotarpis tais atvejais, kai yra objektyviai pagrįsta (pvz., vėluoja finansavimas iš savivaldybės/valstybės biudžeto), mokėjimai gali būti atidedami, ilgesniam laikotarpiui, bet ne ilgiau kaip 60 (šešiasdešimt) kalendorinių dienų nuo tinkamos Sąskaitos-faktūros gavimo (nustatytu būdu) dienos.
	7. Šalys susitaria, kad nepaisant to, kas nurodyta mokėjimo pavedimuose, Užsakovui atlikus mokėjimus pagal Sutartį, įmokos pirmiausiai yra skiriamos padengti anksčiausiai atsiradusiems įsiskolinimams (mokėjimams) pagal Sutartį, antrąja eile - netesyboms apmokėti (jeigu jos buvo priskaičiuotos pagal Sutartį), trečiąja eile - palūkanoms apmokėti (jeigu jos buvo priskaičiuotos pagal Sutartį).
	8. Užsakovas turi teisę sulaikyti (sustabdyti) apmokėjimą, apie tai nedelsiant raštu įspėdamas Tiekėją:
		1. jeigu po sąskaitos – faktūros priėmimo paaiškėja Prekių trūkumai, kurie buvo perdavimo metu arba kuriuos sąlygojo iki perdavimo buvusios priežastys – iki kol Tiekėjas visus Prekių trūkumus pašalins;
		2. kitais galiojančiuose Lietuvos Respublikos teisės aktuose numatytais atvejais.
	9. Jeigu Tiekėjas Sutartį vykdo kaip ūkio subjektų grupė, apmokėjimas už Prekes bus vykdomas per jungtinės veiklos sutartyje nurodytą įgaliotą partnerį.
3. **PREKIŲ TIEKIMO TVARKA**
	1. Reikalavimai Prekėms, detalus aprašymas, jų kokybė, kiekiai ir (ar) apimtis, užsakymų tvarka, tiekimo terminai, vieta ir kiti kriterijai nustatyti Techninėje specifikacijoje.
	2. Prekės priimamos Šalims pasirašant Prekių priėmimo – perdavimo aktą. Tiekėjas atsakingas už Prekių priėmimo-perdavimo akto parengimą ir pateikimą Užsakovui. Prekės patiekimo data yra Prekių priėmimo – perdavimo akto pasirašymo diena. Aktas pateikiamas patiekus visas Prekes ar, jei tai numatyta Sutarties SS ar Techninėje specifikacijoje, dalį Prekių.
	3. Užsakovas per 3 (tris) darbo dienas nuo akto gavimo pasirašo Prekių priėmimo-perdavimo aktą arba atsisako jį pasirašyti, nurodydamas Prekių priėmimo-perdavimo akto ir (ar) Prekių trūkumus (klaidas), įskaitant 5.1.10 p. nurodytus trūkumus. Pateiktas pastabas Tiekėjas privalo įvertinti ir ištaisyti nurodytus trūkumus (klaidas) per Užsakovo nurodytą protingą terminą (ne ilgesnį nei 5 dienos nuo pranešimo apie nustatytus trūkumus gavimo dienos).
	4. Tiekėjas privalo organizuoti Prekių tiekimą taip, kad patiektų Prekes ir dokumentus Užsakovui taip, kad Užsakovas turėtų laiko pareikšti dėl jų savo pastabas, o Tiekėjas spėtų juos pakoreguoti taip, kad Prekės būtų patiektos laiku laikantis Sutartyje nurodytų terminų. Prekių tikrinimo ir dokumentų derinimo procedūra nepratęsia Prekių tiekimo terminų.
	5. Jei gamintojas nebegamina Pasiūlyme nurodytų ir Techninę specifikaciją atitinkančių prekių ir Tiekėjas pateikia Užsakovui tai patvirtinantį gamintojo raštą ar nuorodą į gamintojo oficialiai skelbiamą informaciją, Tiekėjas gali pristatyti Užsakovui kito gamintojo prekę nei nurodyta Pasiūlyme, atitinkančią Techninės specifikacijos reikalavimus ir, jei Pasiūlymas buvo vertintas pagal kainą (sąnaudas) ir kokybę ne prastesnės, nei Pasiūlyme nurodytos kokybės. Jeigu Pirkimo procedūrų metu Tiekėjas buvo pateikęs Prekių pavyzdžius, tokiu atveju, Prekės turi būti ne prastesnės kokybės nei pavyzdžiai. Šios Prekės turi būti pristatytos už ne didesnę nei Pasiūlyme nurodytą kainą. Norėdamas pasinaudoti šiuo Sutarties punktu, Tiekėjas turi raštu kreiptis į Užsakovą ir gauti jo rašytinį sutikimą.
	6. Nuosavybės teisė į Prekes Pirkėjui pereina nuo Prekių perdavimo-priėmimo akto pasirašymo.
4. **PREKIŲ KOKYBĖ IR GARANTINIAI ĮSIPAREIGOJIMAI**
	1. Prekių kokybei keliami reikalavimai apibrėžiami Sutartyje bei Prekių kokybę, aplinkosaugą ar (ir) saugą reglamentuojančiuose teisės aktuose. Jei Sutartyje nenumatyti konkretūs kokybės, aplinkosaugos, saugos reikalavimai, tai tiekiamų Prekių kokybė turi atitikti teisės aktų keliamus reikalavimus bei įprastai tokios rūšies Prekėms keliamus kokybės, techninius ir funkcinius standartus bei kitas sąlygas.
	2. Tiekėjo parduodamos Prekės privalo būti naujos, nenaudotos, tinkamos naudoti pagal jų tikslinę paskirtį, be paslėptų Prekių trūkumų, dėl kurių Prekių nebūtų galima naudoti pagal jų tikslinę paskirtį arba dėl kurių sumažėtų Prekių naudingumas. Tiekėjas taip pat garantuoja, kad Prekės, tiekiamos pagal Sutartį, yra kokybiškos, neturi dizaino, medžiagų ar darbo defektų arba defektų, atsiradusių dėl kokių nors Tiekėjo veiksmų ar jų nebuvimo, taip pat galinčių atsirasti normaliai naudojant Prekes galutinėje Prekių paskirties vietoje esančiomis sąlygomis.
	3. Prekės turi būti patiekiamos gamintojo pakuotėje (netaikoma, jei Prekės pagal savo pobūdį nėra įpakuojamos, ir (ar) jei perkama ne pilna pakuotė). Pakuotė turi atitikti atsparumo pakrovimo ir iškrovimo darbams taikomus reikalavimus, siekiant apsaugoti Prekes nuo meteorologinių veiksnių įtakos Prekių gabenimo ir sandėliavimo metu, užtikrinti Prekių išsaugojimą jas gabenant.
	4. Atsakomybė dėl Prekių atsitiktinio žuvimo ar praradimo pereina Užsakovui nuo Prekių priėmimo-perdavimo akto pasirašymo dienos. Prekių sugadinimo rizika iškrovimo metu (išskyrus atvejus jei iškrovimas yra Užsakovo atsakomybė) tenka Tiekėjui.
	5. Prekių garantinis terminas nustatomas Sutarties SS ar Techninėje specifikacijoje ir pradedamas skaičiuoti nuo Prekių ar jų dalies, jeigu Prekės tiekiamos dalimis, perdavimo Užsakovo nuosavybėn dienos, t. y., Prekių perdavimo – priėmimo akto pasirašymo dienos (jei kitaip nenustatyta Sutarties SS/Techninėje specifikacijoje). Jei Garantinis terminas Sutarties SS ar Techninėje specifikacijoje nenustatytas, taikomas 12 mėn. garantinis terminas, nebent Sutarties SS ar Techninėje specifikacijoje būtų nurodyta, kad garantinis terminas netaikomas.
	6. Jei Prekių trūkumai pastebimi po Prekių perdavimo - priėmimo akto pasirašymo, bet ne vėliau kaip per Sutartyje nustatytą garantinį terminą, Užsakovas raštu informuoja apie tai Tiekėją, nurodydamas, kad Tiekėjas per Sutarties SS nustatytą terminą nuo Užsakovo pranešimo apie trūkumų nustatymą išsiuntimo dienos Užsakovo pasirinkimu privalo savo jėgomis ir lėšomis:
		1. pakeisti tinkamos kokybės Prekę, išskyrus atvejus, kai trūkumai yra nedideli arba jie atsirado dėl Užsakovo kaltės;
		2. atitinkamai sumažinti Užsakovo mokamą kainą;
		3. neatlygintinai pašalinti Prekės trūkumus arba atlyginti Užsakovo išlaidas jiems ištaisyti, jei trūkumus įmanoma pašalinti;
		4. grąžinti sumokėtą kainą kai netinkamos kokybės Prekės pardavimas yra esminis sutarties pažeidimas. Tokiu atveju Užsakovas turi teisę nutraukti sutartį .
	7. Tiekėjas privalo per Užsakovo nustatytą protingą terminą ne ilgesnį nei 10 dienų terminą (jei Sutarties SS/Techninėje specifikacijoje nenustatytas kitas terminas) savo sąskaita pašalinti visus garantinio laikotarpio metu pastebėtus defektus, gedimus, trūkumus (toliau - trūkumai), kurie atsirado ne dėl Užsakovo kaltės (ar ne dėl force majeure aplinkybių ar ne dėl po perdavimo atliktų trečiųjų asmenų, nesusijusių su Tiekėju, kaltės). Garantija apima ir montavimo, dokumentų, susijusių su Prekėmis, trūkumų ištaisymą, t. y. garantija, taikoma visam Techninėje specifikacijoje ir Pasiūlyme nurodytam Pirkimo objektui.
	8. Tiekėjui per nustatytą terminą nepašalinus garantinio laikotarpio metu nustatytų Prekių trūkumų arba nepakeitus trūkumų turinčių Prekių kokybiškomis, ir kai dėl tokių trūkumų Prekės negali būti naudojamos pagal paskirtį, Užsakovas, raštu prieš 3 (tris) darbo dienas, informavęs Tiekėją turi teisę pašalinti trūkumus savo jėgomis arba pasitelkdamas trečiuosius asmenis, o Tiekėjas tokiu atveju apmoka Užsakovo patirtas trūkumų šalinimo išlaidas.
	9. Jeigu Prekės garantiniam remontui turi būti pristatytos į Tiekėjo nurodytą vietą (t. y., garantinis remontas atliekamas ne Užsakovo patalpose), kuri yra daugiau nei 20 (dvidešimt) kilometrų nuo Užsakovo patalpų, į kurias pristatomos prekės, Tiekėjas privalo arba pats paimti ir pristatyti Prekes garantiniam remontui, o suremontuotas grąžinti Užsakovui, arba kompensuoti Užsakovui jo patirtas išlaidas.
5. **ŠALIŲ TEISĖS IR PAREIGOS**
	1. **Tiekėjas įsipareigoja:**
		1. nuosekliai vykdyti Sutartį, patiekti Sutartyje numatytas Prekes Sutartyje nurodytu terminu, atlikti kitus įsipareigojimus numatytus Sutartyje, įskaitant ir Prekių trūkumų šalinimą;
		2. Vykdyti įsipareigojimus sąžiningai ir protingai, siekdamas, kad įsipareigojimų vykdymas labiausiai atitiktų Užsakovo interesus;
		3. užtikrinti, kad Sutartį vykdys tik tokią teisę turintys asmenys, jeigu pirkimo vykdymo metu nebuvo tikrinama Tiekėjo kvalifikacija dėl teisės verstis atitinkama veikla arba buvo tikrinama ne visa apimtimi;
		4. Užtikrinti Sutartyje bei Prekių kokybę, tiekimą, aplinkosaugą ar (ir) saugą (darbo /priešgaisrinę ar kt.) reglamentuojančiuose teisės aktuose Prekių kokybei/saugai keliamų reikalavimų laikymąsi. Jei Sutartyje nenumatyti konkretūs kokybės, tiekimo, aplinkosaugos, saugos reikalavimai, tai tiekiamų Prekių kokybė turi atitikti teisės aktų keliamus reikalavimus bei įprastai tokios rūšies Prekėms keliamus kokybės, techninius ir funkcinius standartus bei kitas sąlygas.
		5. Užsakovo prašymu nedelsiant, bet ne vėliau nei per 2 (dvi) darbo dienas nuo Užsakovo prašymo gavimo, pateikti Užsakovui informaciją apie Prekių tiekimo eigą bei juos pagrindžiančius duomenis/dokumentus (pvz., užsakymo pateikimą gamintojui, gamintojo atsakymus/patvirtinimus, prekių vežimo sutarties sudarymą ir pan.).
		6. ne vėliau kaip 1 darbo dieną nuo toliau nurodytų aplinkybių paaiškėjimo raštu informuoti Užsakovą apie bet kokias aplinkybes, kurios trukdo ar gali sutrukdyti Tiekėjui vykdyti ir (ar) užbaigti Prekių tiekimą nustatytais terminais;
		7. užtikrinti, kad visą Sutarties galiojimo laikotarpį Tiekėjo ir sutartį vykdysiančių asmenų kvalifikacija atitiktų pirkimo dokumentų reikalavimus (taikoma, jeigu tokie reikalavimai buvo kelti);
		8. nenaudoti Užsakovo prekinio ženklo (-ų) ir (ar) pavadinimo jokioje reklamoje, leidiniuose ar kitur be išankstinio raštiško Užsakovo sutikimo;
		9. prisiimti Prekių ar jų dalies atsitiktinio žuvimo ar sugedimo riziką iki Prekių perdavimo – priėmimo akto pasirašymo dienos;
		10. kartu su Prekėmis pateikti Pirkėjui visą būtiną dokumentaciją, įskaitant Prekių naudojimo ir priežiūros instrukcijas;
		11. vykdyti Užsakovo teisėtus nurodymus, susijusius su Sutarties vykdymu;
		12. vykdant Sutartį taikyti priemones, nurodytas aprašant atitiktį Užsakovo nustatytiems pasiūlymo ekonominio naudingumo vertinimo kriterijams (jeigu jie buvo numatyti), bei laikytis kitų pasiūlyme nurodytų įsipareigojimų ir ar reikalavimų;
		13. savo sąskaita pasirūpinti visais ištekliais, reikalingais tinkamam Sutarties vykdymui;
		14. siekiant sunaudoti mažiau gamtos išteklių, Šalys susitaria nerengti ir nenaudoti popierinių dokumentų. Dokumentai pateikiami elektronine forma – tiesiogiai suformuoti elektroninėmis priemonėmis ar skaitmeninės originalo kopijos. Vykdydamos Sutartį Šalys susitaria laikytis šių aplinkosaugos reikalavimų: mažinti popieriaus sunaudojimą, atsisakyti nebūtino dokumentų kopijavimo ir spausdinimo;
		15. tinkamai vykdyti kitas pareigas, numatytas Sutartyje ir galiojančiuose teisės aktuose.
	2. **Tiekėjas turi teisę** gauti Sutartyje nurodyto dydžio užmokestį už laiku, tinkamai ir kokybiškai Užsakovui patiektas ir perduotas Prekes.
	3. **Užsakovas įsipareigoja:**
		1. priimti iš Tiekėjo tinkamai, kokybiškai ir laiku patiektas Prekes ir šios Sutarties nustatytais terminais ir tvarka sumokėti Tiekėjui už patiektas Prekes;
	4. **Užsakovo teisės:**
		1. kontroliuoti Sutarties vykdymą ir duoti Tiekėjui nurodymus, kad būtų tinkamai, kokybiškai ir laiku įvykdyta Sutartis;
		2. tikrinti (vertinti) perduodamų Prekių kokybę pačiam ar pasitelkus trečiuosius asmenis ir atsisakyti priimti bei mokėti už Prekes, neatitinkančias Sutarties reikalavimų;
		3. išskaityti iš Tiekėjui mokėtinų sumų visas Tiekėjo mokėtinų Užsakovui netesybų sumas, iš anksto informavus apie tai Tiekėją.
		4. Tiekėjo sąskaita ištaisyti Prekių trūkumus, kurių per Sutartyje nustatytą terminą neištaisė Tiekėjas, ar pasitelkti trečiuosius asmenis jų ištaisymui. Tiekėjas tokiu atveju įsipareigoja per 15 (penkiolika) kalendorinių dienų apmokėti Užsakovo patirtas trūkumų šalinimo išlaidas pagal Užsakovo pateiktą sąskaitą faktūrą ar kitą lygiavertį dokumentą.
	5. Vykdydamos Sutartį, Šalys bendradarbiauja tarpusavyje ir tiekia viena kitai Sutarties vykdymui reikalingą informaciją.
6. **SUBTIEKIMAS IR SPECIALISTAI, JUNGTINĖ VEIKLA**
	1. Tiekėjas atsako už visus pagal Sutartį prisiimtus įsipareigojimus, nepaisant to, ar jiems vykdyti bus pasitelkiami tretieji asmenys.
	2. Tiekėjas įsipareigoja užtikrinti, kad Sutartį vykdys Tiekėjo pasiūlyme nurodyti ir kvalifikacinius reikalavimus (jei taikoma) atitinkantys subtiekėjai ir (ar) specialistai. Tiekėjas yra atsakingas už subtiekėjų vykdomą Sutarties dalį, lyg ją vykdytų pats ir privalo užtikrinti, kad subtiekėjai laikytųsi Sutarties nuostatų.
	3. Sutarčiai vykdyti pasitelkiami subtiekėjai, kurie nurodyti Tiekėjo pasiūlyme, nurodomi Sutarties SS.
	4. Tiekėjas turi teisę Sutarties vykdymui pasitelkti naujus, 6.3 papunktyje nenurodytus subtiekėjus. Sudarius Sutartį, tačiau ne vėliau negu Sutartis pradedama vykdyti, Tiekėjas įsipareigoja Užsakovui pranešti tuo metu žinomų subtiekėjų pavadinimus, kontaktinius duomenis ir jų atstovus. Užsakovas taip pat reikalauja, kad Tiekėjas informuotų apie minėtos informacijos pasikeitimus visu Sutarties vykdymo metu, taip pat apie naujus subtiekėjus, kuriuos jis ketina pasitelkti vėliau.
	5. Tiekėjas gali keisti specialistus, kuriems pirkimo dokumentuose buvo kelti kvalifikaciniai reikalavimai, ar Sutartyje nurodytus subtiekėjus šiame Sutarties skyriuje nustatytais atvejais ir tvarka gavęs Užsakovo rašytinį sutikimą.
	6. Užsakovas Sutarties vykdymo metu gali inicijuoti subtiekėjo ar specialisto, numatyto Sutartyje, pakeitimą, raštu nurodydamas tokio keitimo motyvus.
	7. Naujo subtiekėjo pasitelkimą ar Sutartyje nurodyto subtiekėjo ar specialisto keitimą iniciuojanti Šalis turi raštu kreiptis į kitą Šalį ir gauti jos rašytinį sutikimą. Šalis, į kurią kreipėsi, turi atsakyti ne vėliau, kaip per 5 (penkias) darbo dienas ir tik pagrįstais atvejais turi teisę nesutikti su subtiekėjo ar specialisto pakeitimu kitais nei šiame Sutarties skyriuje nustatytais pagrindais.
	8. Subtiekėjas, kurio pajėgumais Tiekėjas rėmėsi, kad atitiktų Pirkimo dokumentuose nustatytus kvalifikacijos reikalavimus, gali būti keičiamas tik šiais atvejais:
		1. kai subtiekėjas bankrutuoja, yra likviduojamas ar susidaro analogiška situacija;
		2. kai subtiekėjas dėl objektyvių priežasčių (pavyzdžiui, subtiekėjui atsisakius vykdyti įsipareigojimus, nutrūkus teisiniams santykiams su Tiekėju ir pan.) nebegali vykdyti visų ar dalies Sutartyje numatytų įsipareigojimų.
	9. Tiekėjas privalo pakeisti subtiekėją, jei paaiškėja, kad jis atitinka Pirkimo dokumentuose nustatytą pašalinimo pagrindą.
	10. Jei subtiekėjui, Pirkimo dokumentuose buvo keliami kvalifikacijos reikalavimai arba reikalavimai dėl pašalinimo pagrindų nebuvimo, arba Tiekėjas rėmėsi subtiekėjo pajėgumais, kad atitiktų Pirkimo dokumentuose nustatytus kvalifikacijos reikalavimus, keičiamas ar naujai pasitelkiamas subtiekėjas turi atitikti atitinkamus Pirkimo dokumentuose nustatytus reikalavimus. Tiekėjas privalo pateikti naujo subtiekėjo kvalifikacijos atitiktį ir pašalinimo pagrindų nebuvimą patvirtinančius dokumentus. Anksčiau minėti dokumentai pateikiami tai dienai, kai Tiekėjas kreipiasi į Užsakovą su prašymu pakeisti subtiekėjus/ar Užsakovas nurodo juos pakeisti. Naujas subtiekėjas turi turėti ne žemesnę nei Pirkimo dokumentuose kvalifikaciją. Jeigu subtiekėjas neatitinka kvalifikacijos reikalavimų ar atitinka bent vieną Pirkimo dokumentuose nustatytą pašalinimo pagrindą (jei taikoma), Užsakovas reikalauja, kad Tiekėjas pakeistų minėtą subtiekėją reikalavimus atitinkančiu subtiekėju.
	11. Tiekėjo (ar subtiekėjų) specialistai gali būti pakeisti šiais atvejais (nuostata taikoma, jeigu pirkimo dokumentuose buvo kelti reikalavimai specialistams):
		1. Tiekėjo iniciatyva dėl objektyvių priežasčių (atostogų, ligos, nutrūkus darbo santykiams), pateikus duomenis apie numatomus naujai skirti specialistus bei jų kvalifikaciją patvirtinančius dokumentus;
		2. Užsakovo iniciatyva, jei Užsakovas yra pagrįstai nepatenkintas Tiekėjo Sutarties vykdymui paskirtu specialistu.
	12. Naujai paskirtas (-i) specialistas (-ai) turi turėti ne žemesnę, nei Pirkimo dokumentuose, o jei Pasiūlymas buvo vertintas pagal kainą (sąnaudas) ir kokybę - ir Tiekėjo pateiktame Pasiūlyme nurodytą (į kurią buvo atsižvelgta vertinant pasiūlymą), kvalifikaciją. Tiekėjas, privalo pateikti visus dokumentus, pagrindžiančius atitiktį atitinkamam specialistui nustatytiems reikalavimams. (Šis papunktis taikomas, jeigu pirkimo dokumentuose buvo kelti reikalavimai specialistams).
	13. Šalims sutikus dėl subtiekėjo ar specialisto pakeitimo ar naujo subtiekėjo pasitelkimo, Šalys raštu sudaro susitarimą dėl subtiekėjo/specialisto pakeitimo. Šis susitarimas yra neatskiriama Sutarties dalis. Naujas subtiekėjas ar specialistas gali pradėti vykdyti jiems Tiekėjo pavestus įsipareigojimus pagal Sutartį ne anksčiau, nei bus pasirašytas šis susitarimas.
	14. Numatoma tiesioginio atsiskaitymo su subtiekėju galimybė. Užsakovas ne vėliau kaip per 3 darbo dienas nuo informacijos apie subtiekėjus gavimo (6.4 p. ar 6.13 p.) raštu informuoja subtiekėjus apie tokią tiesioginio atsiskaitymo galimybę. Norėdamas pasinaudoti tiesioginio atsiskaitymo galimybe, subtiekėjas turi apie tai raštu ne vėliau kaip per 2 (dvi) darbo dienas informuoti Užsakovą. Tokiu atveju sudaroma trišalė sutartis tarp Užsakovo, Tiekėjo ir šio subtiekėjo, kurioje aprašoma tiesioginio atsiskaitymo su subtiekėju tvarka, atsižvelgiant į Sutartyje ir subtiekimo sutartyje nustatytus reikalavimus. Trišalėje sutartyje atsiskaitymo su subtiekėju tvarka bus nustatoma vadovaujantis šioje Sutartyje numatyta atsiskaitymo tvarka. Tiekėjas turi teisę prieštarauti nepagrįstiems mokėjimams, pateikdamas raštišką tokio prieštaravimo Užsakovui ir subtiekėjui pagrindimą. Tiesioginio atsiskaitymo su subtiekėjais galimybė nekeičia Tiekėjo atsakomybės dėl Sutarties įvykdymo.
	15. Tiekėjas turi Sutartį vykdyti jungtinės veiklos sutarties pagrindu, jei tai nurodė Pasiūlyme, Jungtinės veiklos sutarties kopija Užsakovui turi būti pateikiama iki šios Sutarties pasirašymo (jei ši sutartis nebuvo pateikta anksčiau).
	16. Jeigu vienam jungtinės veiklos partneriui iškelta bankroto procedūra, o likę jungtinės veiklos partneriai turi reikiamą kvalifikaciją ir yra pajėgūs patys vykdyti Sutartį, jungtinės veiklos partneriai privalo įvykdyti visas žemiau nurodytas sąlygas:
		1. pateikti pasiliekančio(-ių) jungtinės veiklos partnerio(-ių) rašytinį prašymą dėl jungtinės veiklos partnerio(-ių) keitimo;
		2. pateikti pasitraukiančio(-ių) jungtinės veiklos partnerio(-ių) prašymą pasitraukti iš jungtinės veiklos sutarties partnerių ir perduoti visus įsipareigojimus pagal jungtinės veiklos sutartį naujajam(-iems)/pasiliekančiam(-iams) jungtinės veiklos partneriui(-iams);
		3. pateikti naujojo(-ųjų) / pasiliekančio(-ių) jungtinės veiklos partnerio(-ių) raštišką sutikimą(-us) pakeisti pasitraukiantį(-čius) jungtinės veiklos partnerį(-ius) bei prisiimti visus pasitraukiančio(-ių) jungtinės veiklos partnerio(-ių) įsipareigojimus pagal jungtinės veiklos sutartį bei naujojo(-ųjų)/pasiliekančio(-ių) jungtinės veiklos partnerio(-ių) kvalifikaciją ir pašalinimo pagrindų nebuvimą pagrindžiančius dokumentus (jei taikoma);
		4. įrodyti Užsakovui naujojo(-ų)/pasiliekančio(-ių) jungtinės veiklos partnerio(-ių) patikimumą ir gebėjimą vykdyti paskirtas funkcijas;
		5. gauti Užsakovo rašytinį sutikimą keisti jungtinės veiklos partnerius.
	17. Tiekėjas pateikia Užsakovui naujos jungtinės veiklos sutarties kopiją, kurioje pasiliekančiojo(-iųjų) jungtinės veiklos partnerio(-ių) įsipareigojimai išlieka tokie patys kaip ir ankstesnėje jungtinės veiklos sutartyje, o naujasis(-ieji)/pasiliekantis(-ys) jungtinės veiklos partneris(-iai) perima visus pasitraukiančiojo(-iųjų) jungtinės veiklos partnerio(-ių) įsipareigojimus pagal ankstesnę jungtinės veiklos sutartį.
7. **ŠALIŲ ATSAKOMYBĖ**
	1. Šalių atsakomybė yra nustatoma pagal galiojančius Lietuvos Respublikos teisės aktus ir šią Sutartį. Šalys įsipareigoja tinkamai vykdyti savo įsipareigojimus, prisiimtus šia Sutartimi, ir susilaikyti nuo bet kokių veiksmų, kuriais galėtų padaryti žalos viena kitai ar apsunkintų kitos Šalies prisiimtų įsipareigojimų įvykdymą.
	2. Užsakovas, uždelsęs atsiskaityti už patiektas Prekes Sutartyje nustatytu terminu, Tiekėjui raštu pareikalavus, nuo kitos dienos moka 0,05 proc. dydžio delspinigius nuo laiku nesumokėtos sumos už kiekvieną uždelstą dieną.
	3. Tiekėjas, padaręs su termino praleidimu susijusį Sutarties pažeidimą (įskaitant garantinių įsipareigojimų) terminą, įsipareigoja mokėti Užsakovui 0,05 proc. dydžio delspinigius už kiekvieną uždelstą dieną nuo vėluojamų pristatyti Prekių kainos / trūkumų turinčių Prekių kainos be PVM (jei atskirų Prekių kaina nenurodyta, taikoma atitinkamos Prekių grupės/etapo/komplekto kaina, o jei ir tokia nenurodyta – bendra sutarties kaina be PVM) bei atlygina Užsakovo dėl to patirtus nuostolius tiek, kiek jų nepadengia delspinigiai. Delspinigiai skaičiuojami už kiekvieną pažeidimą (pvz., atskiro užsakymo termino praleidimą) atskirai. Sutarties SS/Techninėje specifikacijoje gali būti nustatytos kitokios ar papildomos netesybos.
	4. Tiekėjas, neįvykdęs ar netinkamai vykdęs Sutartyje nustatytus įsipareigojimus, nesusijusius su termino praleidimu, Užsakovui raštu pareikalavus, moka (ši suma laikoma minimaliais Užsakovo nuostoliais):
		1. 100,00 Eur (vieno šimto eurų) dydžio baudą už kiekvieną pažeidimo atvejį, jei Sutarties kaina be PVM neviršija ar lygi 10 000 (dešimt tūkstančių) Eurų,
		2. 300,00 Eur (trijų šimtų eurų) dydžio baudą už kiekvieną pažeidimo atvejį, jei Sutarties kaina be PVM viršija 10 000 (dešimt tūkstančių) Eurų.

Sutarties SS/Techninėje specifikacijoje gali būti nustatytos kitokios ar papildomos netesybos

* 1. Nutraukus Sutartį 8.1.7 ar 14.4 papunkčiuose nustatytais pagrindais bei atvejais, kai sutartis pasibaigia Lietuvos Respublikos juridinių asmenų nemokumo įstatyme numatytais pagrindais iškėlus Tiekėjui bankroto bylą, Tiekėjas privalo ne vėliau kaip per 5 (penkias) darbo dienas nuo Užsakovo pareikalavimo pateikimo dienos sumokėti 5 (penkių) proc. dydžio baudą nuo Sutarties kainos be PVM, kuri gali būti išskaitoma iš Tiekėjo pateikiamo sutarties įvykdymo užtikrinimo, jei jis taikomas. Užsakovas neprivalo įrodyti Tiekėjui, kad patyrė nuostolių.
	2. Netesybų sumokėjimas ir (ar) užtikrinimo gavimas (jei taikoma) nepanaikina Šalies teisės reikalauti, kad kita Šalis kompensuotų jos patirtus tiesioginius nuostolius. Kiekviena iš Šalių turi teisę gauti iš kitos Šalies tiesioginių nuostolių, atsiradusių dėl kitos Šalies netinkamo įsipareigojimų pagal Sutartį vykdymo ar nevykdymo, neviršijant 5 (penkis) kartus didesnės už pradinės sutarties vertę, jei teisės aktai nenumato, kad privalo būti kompensuota didesnė suma. Šiame punkte numatytas kompensuotinos sumos apribojimas netaikomas jei žala atsirado dėl Šalies sąmoningo veikimo ar didelio neatsargumo, konfidencialumo įsipareigojimų ar intelektinės nuosavybės teisių pažeidimo. Užsakovas atsako tik už tiesioginius nuostolius ar žalą, tiesiogiai ir aiškiai sukeltą to, kad Užsakovas neįvykdė savo sutartinių įsipareigojimų dėl Užsakovo kaltės.
	3. Tiekėjas privalo sumokėti Užsakovui Sutartyje numatytas netesybas ir kompensuoti kitus patirtus nuostolius ne vėliau kaip per 15 (penkiolika) kalendorinių dienų nuo atitinkamo prašymo (reikalavimo) gavimo dienos. Netesybų (delspinigių) sumokėjimas neatleidžia Šalių nuo pareigos vykdyti šioje Sutartyje prisiimtus įsipareigojimus.
	4. Visos Sutartyje numatytos netesybos laikomos minimaliais neįrodinėtinais Šalies nuostoliais.
	5. Tiekėjas sutinka, kad pagal Sutartį mokėtinas sumas Užsakovas turi teisę išskaičiuoti iš Tiekėjui mokėtinų sumų, apie tai raštu informavęs Tiekėją.
	6. Šalys susitaria, kad kilus teisminiam ginčui dėl atsiskaitymo už patiektas Prekes, jei reikalavimas bus reiškiamas remiantis Lietuvos Respublikos civilinio kodekso (toliau – „LR CK“) 6.210 straipsnio nuostatomis, Tiekėjas gali reikalauti priteisti ne didesnes kaip 5 (penkių) procentų metines palūkanas nuo nesumokėtos sumos, kaip tai numatyta LR CK 6.210 straipsnio 1 dalyje.
	7. Sutarties nutraukimas neatleidžia nutraukusios Šalies nuo prisiimtų įsipareigojimų iki Sutarties nutraukimo momento įvykdymo ir nuostolių atlyginimo kitai Šaliai.
1. **SUTARTIES ĮVYKDYMO UŽTIKRINIMAS**
	1. Sutarties įvykdymas užtikrinamas netesybomis. Jei Sutarties SS nustatytas reikalavimas Tiekėjui pateikti Sutarties įvykdymo užtikrinimą užstato ar garantijos ar laidavimo draudimo rašto forma , taikomos šios sąlygos:
		1. Užsakovas reikalauja, kad Sutarties įvykdymas būtų užtikrinamas užstatu, pervedant jį į Užsakovo banko sąskaitą Nr. LT14 7044 0600 0764 2185 AB SEB banke, arba banko garantija arba draudimo bendrovės laidavimo draudimo raštu iki Sutarties pasirašymo dienos. Reikalaujamas Sutarties įvykdymo užtikrinimo dydis nurodytas Sutarties SS.
		2. Jeigu Tiekėjas Sutarties vykdymą užtikrina banko garantija ar draudimo bendrovės laidavimo raštu, Sutarties įvykdymo užtikrinimo dokumentas turi būti parengtas pagal Sutarties BS prieduose pateiktą formą. Tiekėjas privalo pateikti deramai įformintą, atitinkančią Lietuvos Respublikos teisės aktų reikalavimus, banko besąlyginę ir neatšaukiamą Sutarties įvykdymo garantiją arba besąlyginį ir neatšaukiamą draudimo bendrovės laidavimo draudimo raštą (toliau – laidavimas) (kartu su laidavimo draudimo raštu turi būti pateiktas laidavimo draudimo liudijimas (polisas) su nuoroda į taisykles, kurių pagrindu buvo nustatytos draudimo sąlygos bei mokestinio pavedimo, patvirtinančio draudimo polise nurodytos draudimo įmokos apmokėjimą, kopija) bei visus juos lydinčius dokumentus (originalus) tokiomis sąlygomis:
			1. garantas – bankas arba draudimo bendrovė; Banko garantija turi būti išduota Lietuvos Respublikoje ar kitoje Europos Sąjungos valstybėje narėje ar Europos Ekonominės Erdvės (EEE) valstybėje registruoto banko arba kito tarptautinio banko, kuriam yra suteiktas tarptautinės reitingų agentūros ilgalaikio skolinimosi reitingas ne žemesnis kaip BBB-(Fitch ir S&P) arba Baa3 (Moody’s). Reitingą turi atitikti bankas, kuris išdavė garantiją, arba bendrovių grupė, kuriai jis priklauso;
			2. garantijos (laidavimo) dalykas: bet koks Tiekėjo prievolių pagal Sutartį ir jos priedus pažeidimas, dalinis ar visiškas jų nevykdymas ar netinkamas jų vykdymas;
			3. garantijos (laidavimo) sumos išmokėjimo sąlygos ir tvarka: per 10 (dešimt) darbo dienų nuo pirmo raštiško Užsakovo pranešimo garantui apie Tiekėjo Sutartyje nustatytų prievolių pažeidimą, dalinį ar visišką jų nevykdymą arba netinkamą vykdymą. Garantas neturi teisės reikalauti, kad Užsakovas pagrįstų savo reikalavimą. Užsakovas pranešime garantui nurodys, kad garantijos (laidavimo) suma jam priklauso dėl to, kad Tiekėjas dalinai ar visiškai neįvykdė Sutarties sąlygų ar kitaip pažeidė Sutartį.
		3. Garantijos (laidavimo) galiojimo terminas: iki Sutarties galiojimo termino pabaigos. Tiekėjas gali pateikti garantiją (laidavimą), kuri galioja 12 (dvylika) mėnesių nuo Sutarties pasirašymo dienos. Tokiu atveju, likus ne mažiau kaip 20 (dvidešimt) dienų iki garantijos (laidavimo) galiojimo pabaigos, Tiekėjas privalo pateikti Užsakovui naują garantiją (laidavimą) (atitinkančią šios Sutarties sąlygas), kuri turi nenutrūkstamai pratęsti Sutarties įvykdymo užtikrinimą kitiems 12 (dvylikai) mėnesių (ar iki Sutarties galiojimo termino pabaigos, jei terminas trumpesnis).
		4. Jei Užsakovas pasinaudoja Sutarties įvykdymo užtikrinimu, , Tiekėjas, siekdamas toliau vykdyti sutartinius įsipareigojimus, privalo per 10 (dešimt) darbo dienų nuo pranešimo, kad Užsakovas pasinaudojo Sutarties įvykdymo užtikrinimu, gavimo dienos pateikti Užsakovui naują Sutarties įvykdymo užtikrinimą , šios Sutarties 8.1.1 punkte nurodytai sumai. Jei nurodytu laiku Tiekėjas nepateikia naujo Sutarties įvykdymo užtikrinimo , tai laikoma Sutarties esminiu pažeidimu ir Užsakovas įgyja teisę vienašališkai nutraukti Sutartį, nesikreipiant į teismą, informavus Tiekėją apie tai ne vėliau kaip prieš 2 (dvi) darbo dienas.
		5. Sutarties įvykdymo užtikrinimas grąžinamas Tiekėjui per 30 (trisdešimt) kalendorinių dienų po Sutarties pabaigos, gavus rašytinį Tiekėjo prašymą (garantijos (laidavimo rašto) atveju grąžinamas garantijos (laidavimo) originalas tik jei originalas buvo pateiktas ne elektronine forma). Sutarties įvykdymo užtikrinimas taip pat gali būti grąžinamas per 30 (trisdešimt) kalendorinių dienų po visų Prekių priėmimo pagal Prekių perdavimo-priėmimo aktą gavus rašytinį Tiekėjo prašymą jei po šio akto pasirašymo iki grąžinimo termino neiškyla Prekių trūkumų, priešingu atveju grąžinimo terminas perkeliamas 30 (trisdešimt) kalendorinių dienų po trūkumų pašalinimo.
2. **NENUGALIMOS JĖGOS APLINKYBĖS (FORCE MAJEURE)**
	1. Šalis atleidžiama nuo atsakomybės už Sutarties nevykdymą, jei ji nevykdoma dėl nenugalimos jėgos (force majeure). Šalys nenugalimos jėgos (force majeure) aplinkybėmis susitaria laikyti aplinkybes, kaip jos reglamentuotos LR CK 6.212 straipsnyje.
	2. Nenugalimos jėgos force majeure) aplinkybe (nėra ir nebus laikoma koronaviruso (COVID-19) pandemija ar su ja susijusi panašaus tipo virusinė pandemija.
	3. Šalis, prašanti ją atleisti nuo atsakomybės, privalo pranešti kitai Šaliai raštu apie nenugalimos jėgos(force majeure) aplinkybes nedelsiant, bet ne vėliau kaip per 3 (tris) darbo dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas.
	4. Esant nenugalimos jėgos (force majeure) aplinkybėms Šalis atleidžiama nuo savo sutartinių įsipareigojimų vykdymo visam minėtų aplinkybių buvimo laikotarpiui, o jeigu laiku nebuvo pateiktas pranešimas, nuo pranešimo patiekimo momento iki nenugalimos jėgos (force majeure) aplinkybių buvimo pabaigos.
	5. Jei nenugalimos jėgos aplinkybės tęsiasi ilgiau kaip 4 (keturis) mėnesius, bet kuri iš Šalių turi teisę vienašališkai ne teismo keliu nutraukti šią Sutartį, apie tai įspėjusi raštu kitą Šalį ne vėliau kaip prieš 5 (penkias) kalendorines dienas.
	6. Sutarties nutraukimas nepanaikina pareigos sumokėti už iki Sutarties nutraukimo įvykdytus įsipareigojimus, ir kitos Šalies teisės reikalauti atlyginti netesybas bei nuostolius, atsiradusius dėl Sutarties nevykdymo ar netinkamo vykdymo iki nenugalimos jėgos (force majeure) aplinkybių atsiradimo.
3. **KONFIDENCIALUMAS**
	1. Visa Užsakovo Tiekėjui patiekta ir Sutarties vykdymo metu sukurta/sužinota informacija yra laikoma Užsakovo konfidencialia informacija, išskyrus viešai prieinamą informaciją ir pirkimo dokumentus, kurie pagal galiojančius teisės aktus pripažįstami vieša / nekonfidencialia informacija. Visais kitais atvejais Užsakovas turi patvirtinti raštu, kad tam tikra pateikta informacija nėra konfidenciali. Prekių tiekėjas įsipareigoja neatskleisti konfidencialios informacijos jokiam trečiajam asmeniui be išankstinio raštiško Užsakovo sutikimo, o taip pat nenaudoti konfidencialios informacijos asmeniniams ar trečiųjų asmenų poreikiams, išskyrus atvejus, kai tokia informacija privalo būti atskleista įstatymų ar kitų teisės aktų nustatyta tvarka ar turi būti atskleista teisės, finansų ar kitos srities specialistui/patarėjui ar paskolos davėjui.
	2. Tiekėjas, pažeidęs Sutartyje numatytą konfidencialumo pareigą, įsipareigoja pagal argumentuotą Užsakovo reikalavimą sumokėti 3000 EUR (trijų tūkstančių eurų) baudą ir atlyginti visus kitus Užsakovo patirtus nuostolius, kiek jų nepadengia numatyta bauda.
	3. Visą informaciją, gautą Sutarties vykdymo metu, Tiekėjas gali naudoti šios Sutarties vykdymo tikslu ir tai nebus laikoma Sutarties (konfidencialumo) pažeidimu.
	4. Tiekėjas privalo pasirašyti atskirą konfidencialumo pasižadėjimą, kuriame gali būti nustatytos kitos / papildomos konfidencialią informaciją reglamentuojančios nuostatos, jei to reikalauja Užsakovas.
4. **INTELEKTINĖS NUOSAVYBĖS TEISĖS IR VIEŠI PAREIŠKIMAI**
	1. Visi dėl Prekių tiekimo atsirandantys autorių teisių objektai (jei tokie sukuriami) ir su jais susijusios teisės, įskaitant autorių turtines teises, nurodytas Lietuvos Respublikos autorių ir gretutinių teisių įstatyme, ir pramoninės nuosavybės teises ar kitas intelektinės nuosavybės teises, išskyrus asmenines neturtines teises į intelektinės veiklos rezultatus, yra Užsakovo nuosavybė.
	2. Tiekėjas užtikrina, kad jokios trečiųjų asmenų teisės nėra pažeidžiamos Sutarties vykdymo metu ir Sutarties vykdymui nėra naudojami intelektinės nuosavybės teisės saugomi objektai, į kuriuos Tiekėjas neturi intelektinės nuosavybės teisių.
	3. Autorių turtinės teisės, pramoninės nuosavybės teisės ir (ar) kitos intelektinės nuosavybės teisės į visus Sutarties rezultatus Užsakovui pereina nuo Prekių perdavimo ir priėmimo akto pasirašymo momento.
	4. Tiekėjas įsipareigoja atlyginti Užsakovui nuostolius, patirtus dėl trečiųjų šalių ieškinių dėl patentinių, prekių ženklų, autorių ir gretutinių teisių pažeidimų, kylančių dėl Sutarties vykdymo ir/ar Sutarties rezultato.
	5. Tiekėjas nedelsdamas raštu arba el. paštu praneša Užsakovui apie tai, kad jam yra pateiktas ieškinys ar bet koks kitas reikalavimas dėl bet kokių su Sutartimi susijusių autorių teisių ir intelektinės nuosavybės teisės pažeidimo ar įtariamo pažeidimo.
5. **SUTARTIES STABDYMAS**
	1. Sutarties vykdymas (ar atitinkamos įsipareigojimų dalies vykdymas) gali būti stabdomas šiais atvejais, įforminant Šalių susitarimu:
		1. esant Sutarties 9 skyriuje numatytoms aplinkybėms ir tvarka;
		2. esant nuo Užsakovo priklausančių aplinkybių (negalėjimas priimti Prekių kol Užsakovui nebus patiektos jo samdomų trečiųjų asmenų Prekės/darbai/prekės ir pan.). Užsakovas turi teisę reikalauti sustabdyti Prekių tiekimą iki atitinkamų aplinkybių pasibaigimo, o Tiekėjas privalo sutikti su sustabdymu;
		3. jei manoma, kad dėl esminių klaidų ar pažeidimų Sutartis tampa negaliojančia, – kad būtų galima patikrinti, ar iš tikrųjų buvo padarytos esminės klaidos ar pažeidimai. Jei įtarimai nepasitvirtina, Sutartis vėl pradedama vykdyti;
		4. jei Užsakovui iš trečiųjų asmenų reikalinga įsigyti papildomų prekių/paslaugų/darbų, kurios(-ie) būtinos(-i) Prekių pagal sutartį tolesniam tiekimui;
		5. dėl bet kokio uždelsimo ar sutrikimo dėl atliekamo sutarties pakeitimo;
	2. Maksimalus sutarties vykdymo stabdymo laikotarpis per visą sutarties vykdymo laikotarpį 5 mėnesiai (išskyrus 9 skyriuje numatytą atvejį).
	3. Atnaujinus Sutarties vykdymą, neįvykdytų prievolių įvykdymo terminai ir sutarties galiojimas pratęsiami tokiam terminui, kiek buvo likę laiko jų įvykdymui (Sutarties galiojimui) jų sustabdymo metu.
	4. Tais atvejais, kai aplinkybės, dėl kurių sutartinių įsipareigojimų (jų dalies) vykdymas buvo sustabdytas, dar nėra išnykusios, o sutarties sustabdymas trunka ilgiau nei sutartyje nustatytas galimas maksimalus sutartinių įsipareigojimų vykdymo sustabdymo terminas, bet kuri iš Šalių turi teisę vienašališkai ne teismo keliu nutraukti šią Sutartį, apie tai įspėjusi raštu kitą Šalį ne vėliau kaip prieš 5 (penkias) kalendorines dienas. Šalių susitarimu sustabdymo pratęsimas, kai sustabdymas trunka ilgiau nei sutartyje nustatytas galimas maksimalus sutartinių įsipareigojimų vykdymo sustabdymo terminas, galėtų būti vykdomas esant VPĮ 89 straipsnio nuostatų pagrindu (jeigu būtų nustatytas šių nuostatų taikymo pagrindas).
6. **SUTARTIES KEITIMAS.**
	1. Sutartis keičiama Sutartyje numatytais atvejais bei atvejais kai tai galima, vadovaujantis VPĮ 89 straipsnio nuostatomis.
	2. Sutarties sąlygų keitimu (vadovaujantis VPĮ) nebus laikomas Sutarties sąlygų koregavimas Sutartyje numatytais atvejais, jeigu pakeitimo sąlygos buvo aiškiai, tiksliai ir nedviprasmiškai suformuluotos Sutartyje.
	3. Sutarties sąlygų keitimu nėra laikomi techninio pobūdžio pakeitimai (pavyzdžiui: Šalių pavadinimų klaidos, sąskaitų numeriai, kiti rekvizitai ir pan.). Apie techninio pobūdžio pakeitimus Šalis iš anksto praneša raštu, atskiras kitos Šalies sutikimas neteikiamas. Siekiant išvengti bet kokių abejonių, Šalys susitaria, kad Šalims įvykdžius šiame punkte nurodytas sąlygas, atskiras susitarimas dėl Sutarties pakeitimo nebus sudaromas, o Šalies kitai Šaliai pateiktas pranešimas dėl techninio pobūdžio Sutarties pakeitimų pridedamas prie Sutarties ir laikomas neatskiriama jos dalimi.
	4. Prekių tiekimo laikotarpis gali būti pratęsiamas Sutarties SS ar Techninėje specifikacijoje nustatytais atvejais (jei tokie juose numatyti), atitinkamai keičiant Sutarties galiojimo laikotarpį.
	5. Šalis, inicijuojanti Sutarties pakeitimą, pateikia kitai Šaliai raštišką prašymą keisti Sutarties sąlygas bei dokumentus, pagrindžiančius prašyme nurodytas aplinkybes, argumentus ir paaiškinimus, ar jų kopijas. Į pateiktą prašymą pakeisti atitinkamą Sutarties sąlygą kita Šalis motyvuotai atsako per 5 (penkias) darbo dienas. Šalims nesutarus dėl Sutarties sąlygų keitimo, Sutartis nekeičiama. Šalims tarpusavyje susitarus dėl Sutarties sąlygų keitimo, Sutarties keitimai įforminami Šalių susitarimu, kuris yra neatskiriama Sutarties dalis.
	6. Visi Sutarties pakeitimai, papildymai ir priedai yra laikomi neatskiriama Sutarties dalimi ir galioja, jeigu jie yra sudaryti raštu ir patvirtinti Šalių įgaliotų atstovų parašais.
	7. Jeigu kuri nors šios Sutarties nuostata taptų negaliojančia dėl prieštaravimo imperatyvioms įstatymų nuostatoms ar dėl kitų priežasčių, tai neatleis Šalių nuo jų įsipareigojimų vykdymo ir, jeigu teisiškai įmanoma, Šalys privalės dėti visas pastangas, kad pasiektų tikslus, kurie ekonominiu požiūriu būtų artimiausi tokiose nuostatose numatytiems tikslams. Tokiu atveju Šalys turi susitarti pakeisti netinkamą nuostatą ekonominiu požiūriu artimiausia nuostata ir tai įforminti raštu.
7. **SUTARTIES GALIOJIMAS IR PASIBAIGIMAS**
	1. Sutartis įsigalioja jos pasirašymo dieną ir galioja iki sutartinių įsipareigojimų įvykdymo, bet ne ilgiau kaip laikotarpį, nurodytą Sutarties SS, skaičiuojamą nuo Sutarties pasirašymo dienos.
	2. Nutraukus Sutartį ar jai pasibaigus, lieka galioti šios Sutarties nuostatos, susijusios su atsakomybe tarp Šalių pagal šią Sutartį, garantijomis, garantiniais įsipareigojimais, taip pat visos kitos šios Sutarties nuostatos, kurios išlieka galioti po Sutarties nutraukimo arba turi išlikti galioti, kad būtų visiškai įvykdyta ši Sutartis.
	3. Sutartis taip pat gali būti nutraukta Viešųjų pirkimų įstatymo 90 straipsnyje nurodytais atvejais ir tvarka, kitais Sutartyje numatytais atvejais, taip pat vienašališkai Užsakovo iniciatyva, nenurodant Sutarties nutraukimo priežasčių, įspėjus Tiekėją apie Sutarties nutraukimą ne vėliau kaip prieš 15 (penkiolika) kalendorinių dienų iki Sutarties nutraukimo (šiuo pagrindu Sutartis nutraukiama ne teismo tvarka), prieš tai atsiskaičius su Tiekėju už laiku ir tinkamai iki Sutarties nutraukimo momento patiektas Prekes.
	4. Užsakovas, įspėjęs Tiekėją ne vėliau kaip prieš 7 (septynias) kalendorines dienas, nesikreipiant į teismą, turi teisę vienašališkai nutraukti Sutartį šiais atvejais:
		1. kai Tiekėjas bankrutuoja arba yra likviduojamas, sustabdo ūkinę veiklą arba įstatymuose ir kituose teisės aktuose numatyta tvarka susidaro analogiška situacija;
		2. kai keičiasi Tiekėjo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties įvykdymui;
		3. kai Tiekėjas įsiteisėjusiu kompetentingos institucijos ar teismo sprendimu yra pripažintas kaltu dėl profesinio pažeidimo;
		4. kai Tiekėjas per pagrįstai nustatytą protingą laikotarpį neįvykdo Užsakovo nurodymo ištaisyti netinkamai įvykdytus arba neįvykdytus sutartinius įsipareigojimus;
		5. kai Tiekėjas nevykdo ar netinkamai vykdo savo sutartinius įsipareigojimus ir tai yra esminis Sutarties pažeidimas;
		6. dėl kitokio pobūdžio neveiksnumo, trukdančio vykdyti Sutartį;
		7. kai Tiekėjas sudaro subtiekimo sutartį (keičia subtiekėją) ar specialistą (sutartyje numatytais atvejais) be Užsakovo sutikimo;
		8. paaiškėjo, kad Tiekėjas turėjo būti pašalintas iš pirkimo procedūros pagal VPĮ 46 straipsnio 1 dalį ar dėl kitų pirkimo dokumentuose nustatytų pašalinimo pagrindų;
		9. Sutarties įvykdymo užtikrinimą išdavęs subjektas (garantas) negali įvykdyti savo įsipareigojimų ir Tiekėjas, Užsakovui raštu pareikalavus, per 10 (dešimt) dienų nepateikė naujo užtikrinimo Sutartyje numatytomis sąlygomis;
		10. Tiekėjo kvalifikacija tapo nebeatitinkančia šios Sutarties reikalavimų ir šie neatitikimai nebuvo ištaisyti per 14 (keturiolika) kalendorinių dienų nuo pareikalavimo ištaisyti kvalifikacijos trūkumus
		11. paaiškėja kitos aplinkybės, dėl kurių Tiekėjas negalės tinkamai vykdyti Sutarties ir (ar) tinkamai patiekti Prekių ir Tiekėjas negali pateikti pagrįstų įrodymų, kad Sutartį įvykdys tinkamai.
	5. Tiekėjas, ne vėliau kaip prieš 7 (septynias) kalendorines dienas įspėjęs Užsakovą, nesikreipiant į teismą, turi teisę vienašališkai nutraukti Sutartį šiais atvejais:
		1. kai Užsakovas nevykdo ar netinkamai vykdo savo sutartinius įsipareigojimus ir toks nevykdymas ar netinkamas vykdymas yra esminis Sutarties sąlygų pažeidimas;
		2. kai Užsakovas bankrutuoja arba yra likviduojamas, sustabdo ūkinę veiklą arba įstatymuose ir kituose teisės aktuose numatyta tvarka susidaro analogiška situacija.
	6. Sutartis gali būti nutraukta (jos atsisakyta) kitais galiojančiame LR CK numatytais atvejais.
8. **SUTARTIES ESMINIAI PAŽEIDIMAI**
	1. Sutarties esminiu pažeidimu bus laikoma:
		1. Sutarties BS 2.2, 5.1.12, 8.1.2, 8.1.7 punktuose nustatyti atvejai;
		2. Kai Tiekėjas ne dėl Užsakovo kaltės vėluoja patiekti Prekes ilgiau kaip 30 dienų, nebent kitas terminas būtų nustatytas Sutarties SS ar Techninėje specifikacijoje.
		3. Sutarties pažeidimai pagal CK 6.217 straipsnio 2 dalies kriterijus;
		4. Kiti atvejai numatyti Sutartyje, jei jie įvardijami kaip Sutarties esminiai pažeidimai.
9. **BAIGIAMOSIOS NUOSTATOS**
	1. Jei kitaip nesusitarta tarp Šalių, visi paklausimai, užsakymai, pranešimai, reikalavimai, prašymai ir kita korespondencija tarp Šalių pagal šią Sutartį turi būti siunčiami registruotu paštu, elektroniniu paštu ar kitomis elektroninėmis ryšio priemonėmis .
	2. Atitinkami pranešimai ir (ar) užsakymai bus laikomi gautais:
		1. siunčiant elektroniniu paštu, ar kitomis elektroninio ryšio priemonėmis – jų išsiuntimo momentu;
		2. siunčiant registruotu paštu – po 5 (penkių) dienų nuo išsiuntimo registruotu paštu dienos.
	3. Šalys privalo nedelsiant informuoti viena kitą apie pasikeitusius savo rekvizitus. Šalis, nepranešusi laiku apie pasikeitusius rekvizitus, negali reikšti pretenzijų, kad ji negavo pranešimų, jei kita Šalis atliko veiksmus pagal paskutinius jai žinomus tos Šalies adresą ar rekvizitus.
	4. Šalių paskiriami asmenys, atsakingi už Sutarties vykdymą nurodyti Sutarties SS:
	5. Sutarties SS nurodyti asmenys, atsakingi už Sutarties vykdymą, atitinkamai Tiekėjo ir Užsakovo yra įgalioti kontroliuoti, kad Sutartis būtų tinkamai vykdoma, priimti ir perduoti patiektas Prekes, pasirašyti PVM sąskaitas-faktūras, Prekių perdavimo ir priėmimo aktus, priimti visus sprendimus, susijusius su šios Sutarties vykdymu, išskyrus sprendimus dėl pačios Sutarties pakeitimo, papildymo ar nutraukimo.
	6. Už Sutarties ir pakeitimų paskelbimą pagal LR VPĮ 86 straipsnio 9 dalies nuostatas atsakingas Užsakovo darbuotojas – Viešųjų pirkimų skyriaus viešųjų pirkimų specialistas ar jį pavaduojantis asmuo.
	7. Viena Šalis tiekia, o kita Šalis gauna Šalies atstovų (įskaitant Šalies pasitelktų duomenų tvarkytojų ar jų atstovų) asmens duomenis sutarties su duomenų subjekto atstovaujama Šalimi sudarymo ir vykdymo tikslu. Šie duomenys tiekiami/gaunami vadovaujantis teisėto intereso pagrindu, siekiant pasitelkti sutarties Šalies atstovą sutarties sudarymui ir tinkamam jos vykdymui (siekiant identifikuoti atstovą, su juo susisiekti, pasirašyti dokumentus ir pan.). tiekiami/gaunami šie asmens duomenys: vardas, pavardė, įmonės pavadinimas, pareigos, telefono ryšio numeris, elektroninio pašto adresas bei kiti Šalies ir/ar jo atstovo pateikti duomenys. Šiame punkte nurodytu tikslu ir pagrindu tiekiami tik tų duomenų subjektų asmens duomenys, kurie sudaro arba vykdo Šalių sudarytą sutartį. Gautus asmens duomenis Šalis įsipareigoja tvarkyti laikydamasi 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) bei kitų taikytinų Lietuvos Respublikos teisės aktų reikalavimų. Gauti asmens duomenys saugomi ne ilgiau, nei to reikia šioje sutartyje nurodytiems tikslams pasiekti.
	8. Tiekėjas informuoja savo atstovus apie jų asmens duomenų tvarkymą, nurodydamas šią informaciją: SĮ „Susisiekimo paslaugos “ (įmonės kodas 124644360, įmonės buveinės adresas Laisvės pr. 10A, LT-04215, Vilnius, el. pašto adresas info@judu.lt) tvarko šiuos Tiekėjo atstovų asmens duomenis: vardą, pavardę, įmonės pavadinimą, pareigas, telefono ryšio numerį, elektroninio pašto adresą bei kitus Tiekėjo ir/ar jo atstovo pateiktus duomenis. Nurodyti asmens duomenys tvarkomi sutarties su duomenų subjekto atstovaujama Šalimi sudarymo ir vykdymo tikslu, siekiant teisėtų sutarties Šalių interesų pasitelkti sutarties Šalies atstovą sutarties sudarymui ir tinkamam jos vykdymui (siekiant identifikuoti atstovą, su juo susisiekti, pasirašyti dokumentus ir pan.). Atsižvelgiant į sutarties vykdymo eigą ir/ar taikomų teisės aktų reikalavimus (pvz., siekiant patirtų nuostolių atlyginimo, atliekant auditą ir pan.), Tiekėjo ir jo atstovų asmens duomenys gali būti perduodami atitinkamoms valstybės ir savivaldybių institucijoms ir įstaigoms, draudimo bendrovėms, antstoliams, advokatams, audito paslaugas tiekiantiems asmenims. Tiekėjo atstovai turi teisę prašyti įgyvendinti savo kaip duomenų subjektų teises, kaip tai nurodyta Bendrajame duomenų apsaugos reglamente, raštu kreipdamiesi tiesiogiai į Užsakovą. Tiekėjas įsipareigoja nedelsiant informuoti Užsakovą apie jo atstovų ar jų asmens duomenų pasikeitimą.
	9. Jeigu paaiškėja poreikis tvarkyti kitų asmenų (nei šiame skyriuje nurodytų) duomenis, Šalys įsipareigoja nedelsiant sudaryti papildomą susitarimą dėl duomenų tvarkymo prie Sutarties ir imtis kitų būtinų priemonių, siekiant užtikrinti atitiktį Bendrojo duomenų apsaugos reglamento reikalavimams. Šalys pripažįsta, kad papildomo susitarimo dėl duomenų tvarkymo pasirašymas nebus laikomas esminiu šios Sutarties sąlygų pakeitimu.
	10. Tiekėjas negali perleisti tretiesiems asmenims visų ar dalies savo teisių, susijusių su Sutartimi, įskaitant reikalavimo teisę į Užsakovo mokėtinas sumas. Be Užsakovo išankstinio rašytinio sutikimo (leidimo) sudaryti sandoriai dėl teisių ar pareigų pagal Sutartį perleidimo laikytini niekiniais ir negaliojančiais nuo jų sudarymo momento.
	11. Šiai Sutarčiai ir visoms iš šios Sutarties atsirandančioms teisėms ir pareigoms taikomi Lietuvos Respublikos įstatymai bei kiti norminiai teisės aktai. Sutartis sudaryta ir turi būti aiškinama pagal Lietuvos Respublikos teisę.
	12. Ši Sutartis yra vientisas ir nedalomas dokumentas, kurį sudaro visi toliau išvardinti dokumentai. Sutarties aiškinimo ir taikymo tikslais nustatoma tokia Sutarties dokumentų pirmenybės tvarka:
		1. Techninė specifikacija (su priedais, jei jie pridedami, bei paaiškinimais ir patikslinimais, jei tokie buvo pateikti);
		2. Sutarties SS (su priedais, jei jie pridedami, išskyrus Techninę specifikaciją);
		3. Sutarties BS;
		4. Užsakovo Pirkimo dokumentų paaiškinimai ir patikslinimai, jei tokie buvo pateikti;
		5. Pirkimo dokumentai;
		6. Tiekėjo Pasiūlymas;
	13. Šalių ginčai sprendžiami pagal Lietuvos Respublikos įstatymus tame Lietuvos Respublikos teisme, kurio veiklos teritorijai priklauso Užsakovo buveinė.
	14. Ši Sutartis sudaryta lietuvių kalba, 2 (dviem) (jei kitaip nenurodyta Sutarties SS) vienodą juridinę galią turinčiais egzemplioriais – po 1 (vieną) kiekvienai Šaliai. Abu egzemplioriai turi vienodą juridinę galią.
	15. Šiuo Šalys patvirtina, kad Sutartį perskaitė, suprato jos turinį ir pasekmes, priėmė ją kaip atitinkančią jų tikslus.

Bendrųjų sąlygų

1 priedas

(pirkimo sutarties sąlygų įvykdymo garantijos forma)

SĮ „Susisiekimo paslaugos“

Laisvės pr. 10A, LT-04215, Vilnius

**PIRKIMO SUTARTIES SĄLYGŲ ĮVYKDYMO GARANTIJA**

20\_\_ m. \_\_\_\_\_\_\_\_\_\_\_\_\_ \_\_\_\_ d. Nr. \_\_\_\_\_\_\_\_\_\_\_\_

/miesto pavadinimas/

/kliento pavadinimas, adresas/ (toliau – Klientas) pranešė, kad laimėjo SĮ „Susisiekimo paslaugos“, Laisvės pr. 10A, LT-04215, Vilnius, (toliau – Garantijos gavėjas) /pirkimo pavadinimas/ viešąjį pirkimą (nurodyti pirkimo numerį) ir yra pakviestas sudaryti viešojo pirkimo-pardavimo sutartį dėl /aprašyti sutarties objektą/ (toliau – Sutartis).

/pavadinimas/ bankas, atstovaujamas /banko filialo pavadinimas/ filialo, /adresas/ (toliau – Bankas), šioje garantijoje nustatytomis sąlygomis neatšaukiamai įsipareigoja sumokėti Garantijos gavėjui ne daugiau kaip \_\_\_\_ (/suma žodžiais, valiutos pavadinimas/) per 10 darbo dienų, el. pašto adresu \_\_\_\_\_\_\_\_\_\_\_\_\_\_\_\_\_\_\_\_\_\_\_ gavęs pirmą raštišką Garantijos gavėjo reikalavimą mokėti (elektroninės formos), kuriame nurodytas garantijos Nr. \_\_\_\_\_\_\_\_\_\_\_\_\_\_\_\_, patvirtinantį, kad Klientas neįvykdė Sutarties sąlygų, nurodant, kokios Sutarties sąlygos nebuvo įvykdytos. Garantijos gavėjas neprivalo pagrįsti reikalavime nurodyto Sutarties sąlygų nevykdymo.

Šis įsipareigojimas privalomas Bankui ir jo teisių perėmėjams.

Reikalavimas mokėti turi būti pasirašytas Garantijos gavėjo vadovo ar tinkamai įgalioto asmens elektroniniu parašu, atitinkančiu kvalifikuotam elektroniniam parašui keliamus reikalavimus. Jeigu reikalavimą pasirašo įgaliotas asmuo, turi būti pateikiamas įgaliojimas. Jeigu pateikiamas elektroninės formos įgaliojimas, jis turi būti pasirašytas elektroniniu parašu, atitinkančiu kvalifikuotam elektroniniam parašui keliamus reikalavimus.

Bankas įsipareigoja tik Garantijos gavėjui, todėl ši garantija yra neperleistina ir neįkeistina.

Šioje garantijoje nurodyta suma atitinkamai sumažės po kiekvieno Banko mokėjimo pagal šią garantiją.

Ši garantija galioja iki ***20\_\_ m. \_\_\_\_\_\_\_\_\_\_\_\_\_\_\_\_ \_\_\_\_ d.***

Visi Banko garantiniai įsipareigojimai Garantijos gavėjui pagal šią garantiją baigiasi, jeigu yra kuri nors iš šių sąlygų:

1. sueina garantijoje nustatytas terminas;

2. Garantijos gavėjas raštu praneša Bankui, kad:

2.1. atsisako savo teisių pagal šią garantiją;

2.2. Klientas įvykdė šioje garantijoje nurodytus įsipareigojimus.

Bet kokie Garantijos gavėjo reikalavimai nebus vykdomi, jeigu jie bus gauti aukščiau nurodytu Banko adresu pasibaigus garantijos galiojimo laikotarpiui.

Vėlesni Sutarties ar kitų su ja susijusių dokumentų pakeitimai ar papildymai neturės įtakos Banko įsipareigojimų pagal šią garantiją vykdytinumui ir (ar) apimčiai ir neatleis Banko nuo pilnutinio įsipareigojimų pagal šią garantiją vykdymo.

Šiai garantijai taikytina Lietuvos Respublikos teisė. Šalių ginčai sprendžiami Lietuvos Respublikos įstatymų nustatyta tvarka.

/įgalioto asmens pareigos/ /parašas/ /vardas ir pavardė/

Bendrųjų sąlygų

2 priedas

(pirkimo sutarties sąlygų įvykdymo laidavimo draudimo rašto forma)

SĮ „Susisiekimo paslaugos“

Laisvės pr. 10A, LT-04215, Vilnius

**PIRKIMO SUTARTIES SĄLYGŲ ĮVYKDYMO LAIDAVIMO DRAUDIMO RAŠTAS**

20\_\_ m. \_\_\_\_\_\_\_\_\_\_\_\_\_ \_\_\_\_ d. Nr. \_\_\_\_\_\_\_\_\_\_\_\_

/miesto pavadinimas/

/Pirkimo sutarties pasirašymo data ir numeris arba Pirkimo numeris/

/Pirkimo sutarties pavadinimas/(toliau – Sutartis)

Šis laidavimo draudimo raštas galioja kartu su draudimo liudijimu (polisu) Nr. [įrašykite draudimo sutarties numerį].

Mums buvo pranešta, kad [įrašykite viešąjį pirkimą laimėjusio dalyvio pavadinimą; jei tai jungtinė veikla, išvardinkite pilnus ūkio subjektų grupės narių pavadinimus, nurodydami jungtinės veiklos sutarties datą] (toliau – Tiekėjas) yra sudaręs Sutartį, kurioje yra numatyta, kad Tiekėjas privalo pateikti sutarties sąlygų įvykdymo užtikrinimo laidavimo draudimo raštą.

Šiuo laidavimo draudimo raštu Tiekėjas ir laiduotojas [įrašykite laiduotojo pavadinimą, juridinį statusą ir adresą], (toliau – Draudimo bendrovė), neatšaukiamai įsipareigoja SĮ „Susisiekimo paslaugos“, Laisvės pr. 10A, LT-04215, Vilnius (toliau – Užsakovas) [įrašykite laidavimo sumą skaičiais] ([įrašykite laidavimo sumą žodžiais ir valiutos pavadinimą]) suma dėl patirtų nuostolių atlyginimo ir ją tinkamai išmokėti pagal šį išduotą laidavimo draudimo raštą. Šis įsipareigojimas yra privalomas Draudimo bendrovei ir jos teisių perėmėjams ir patvirtintas Draudimo bendrovės įgalioto atstovo parašu ir antspaudu [įrašykite laidavimo draudimo rašto išdavimo datą].

KADANGI Tiekėjas pagal Sutartį su Užsakovu įsipareigojo [tiekti prekes/teikti paslaugas/atlikti darbus – pasirinkite tinkamą variantą] Užsakovui,

TODĖL ŠIO LAIDAVIMO DAUDIMO SĄLYGOS YRA TOKIOS:

Jei Tiekėjas pažeidžia prievoles pagal Sutartį, dalinai ar visiškai jų nevykdo ar netinkamai jas vykdo, Draudimo bendrovė įsipareigoja per 10 (dešimt) darbo dienų sumokėti Užsakovui ne didesnę nei aukščiau nurodytą sumą gavusi Užsakovo pirmą raštišką reikalavimą. Užsakovas neprivalo pagrįsti savo reikalavimo, tačiau privalo nurodyti, kurios Sutarties sąlygos buvo nevykdomos/netinkamai vykdomos.

Draudimo bendrovė **atsako už netesybų, palūkanų pagal Sutartį sumokėjimą** laiduojamos sumos ribose. Draudimo bendrovė neatsako už Sutarties neįvykdymą ar netinkamą įvykdymą dėl nenugalimos jėgos aplinkybių (*Force Majeure*).

Laiduojama suma atitinkamai bus mažinama pagal šį laidavimo draudimo raštą išmokėtomis sumomis.

Draudimo bendrovė įsipareigoja tik Užsakovui, todėl šis laidavimo draudimo raštas yra neperleistinas ir neįkeistinas.

Tiekėjui neįvykdžius savo įsipareigojimų pagal Sutartį arba juos įvykdžius netinkamai, Užsakovas neprivalo pirmiausia nukreipti išieškojimą dėl patirtų nuostolių atlyginimo į Tiekėjo turtą.

Draudimo bendrovės įsipareigojimai įsigalioja nuo Tiekėjo sumokėtos draudimo įmokos už išduotą laidavimo draudimo raštą dienos, t. y. iki [įrašykite laidavimo draudimo galiojimo pradžios datą] ir galioja iki [įrašykite laidavimo draudimo galiojimo datą] imtinai*.* Užsakovui nepareiškus reikalavimo per 3 mėnesius po šio laidavimo draudimo rašto pabaigos, jis nustoja galioti ir turi būti grąžintas Draudimo bendrovei.

Užsakovui paprašius pratęsti laidavimo draudimo rašto galiojimo laikotarpį, Tiekėjas įsipareigoja pranešti Draudimo bendrovei apie tokį pratęsimą ir šio laidavimo draudimo rašto galiojimas Tiekėjo prašymu Draudimo bendrovės gali būti pratęstas. Draudimo bendrovė ir (arba) Tiekėjas anksčiau laiko nutraukti sudarytą laidavimo draudimo sutartį ir šį išduotą laidavimo draudimo raštą turi teisę tik gavę raštišką Užsakovo sutikimą.

 Išduotam laidavimo draudimo raštui taikytina Lietuvos Respublikos teisė. Šalių ginčai sprendžiami Lietuvos Respublikos įstatymų nustatyta tvarka.

Šis laidavimo draudimo raštas išduotas Draudimo bendrovės 20\_ m. \_\_\_ mėn. \_\_\_ dienos \_\_\_\_\_\_\_\_\_\_\_\_\_\_\_\_\_\_ patvirtintų \_\_\_\_\_\_\_\_\_\_\_\_\_\_\_\_\_\_\_\_\_\_\_\_ laidavimo draudimo taisyklių Nr.\_\_ (toliau - Taisyklės) pagrindu. Esant prieštaravimams tarp šio laidavimo draudimo rašto teksto ir Taisyklių nuostatų, pirmumo teisė bus teikiama šio laidavimo draudimo rašto tekstui.

Draudimo bendrovė: /Draudimo bendrovės pavadinimas/

Įgaliotas asmuo: /parašas/ /vardas ir pavardė/

A.V.